ངས་སྔ་མོ་ཡོ་རོབ་ལ་འགྲོ་སྐབས་སློབ་སྦྱོང་ཡག་པོ་ཡོད་པའི་གྲྭ་པ་ཁག་ཅིག་སྐྱ་སར་བབས་འདུག་པ་མཐོང་བྱུང་།ང་ལ་སེམས་ཁྲལ་ཆེ་ཤོས་དེ་ཁོང་ཚོ་སྐྱ་སར་བབས་པ་དེ་མིན་པར་ཁོང་ཚོས་མུ་མཐུད་ཁོང་ཚོའི་ལུས་ཐོག་ཏུ་ཡོད་པའི་རྩ་ཆེའི་མ་རྩ་དེ་ཚོ་བེད་སྤྱོད་བྱེད་ཐུབ་ཀྱི་མེད་པ་དེ་རེད།ཁོང་ཚོར་ཡོད་པའི་མ་རྩ་དེ་ངས་བསམ་ན་སོ་སོ་ལ་ཕན་ཐོགས་ཡོད་པ་དང་མི་ལ་ཡང་ཕན་ཐོགས་ཡོད་པ་ཞིག་རེད།ཁོང་ཚོས་བོད་ཀྱི་སྐད་ཡིག་ཤེས་པ་དང་།ཁོང་ཚོས་གཞུང་བཀའ་པོད་ལྔ་ཤེས་ཀྱི་ཡོད།ད་དུང་བསྒོམ་དང་རིགས་ལམ་གྱི་སྐོར་ཏེ།དེ་ཚང་མ་ནུབ་ཕྱོགས་པ་ཚོ་ཧ་ཅང་དགའ་མོས་བྱ་ཡུལ་རྐྱང་རེད།གལ་ཏེ་ཁོང་ཚོས་མ་རྩ་དེ་མུ་མཐུད་གཞན་དང་མཉམ་སྤྱོད་ཐུབ་པ་ཡིན་ན་དེ་ནི་ཤེས་རིག་དར་སྤེལ་རེད་ལ།ལུགས་མཐུན་གྱི་འཚོ་ཐབས་ཤིག་ཀྱང་རེད།ངས་ཁོང་ཚོས་དེ་ལྟར་ཐུབ་ཀྱི་མེད་པའི་རྒྱུ་རྐྱེན་ལ་བསམ་བློ་གཏོང་སྐབས།སྐད་ཡིག་གི་བཀག་རྒྱ་ཡོད་པ་ལས་གཞན་པ་ཞིག་ནི་དགོན་པའི་སྲོལ་རྒྱུན་གྱི་སློབ་གསོས་གྲྭ་མགོ་མི་ཐོན་མཁན་ཚོར་འཛིན་པའི་ལྟ་སྟངས་དང་འབྲེལ་བ་ཡོད་པ་མཐོང་བྱུང་།དགོན་པས་རང་གི་ཁོར་ཡུག་ནས་སྤྲད་པའི་སློབ་གསོ་དེ་སྤྱི་ཚོགས་ཀྱི་ཐོག་ཏུ་བྱ་བ་སྒྲུབ་པའི་ཆ་རྐྱེན་ནམ་རིན་ཐང་གི་ལྟེ་བ་དེ་དགེ་ཚུལ་སློང་གང་རུང་ཡིན་དགོས་པའི་ཆ་རྐྱེན་ནམ་བག་ཆགས་དེ་འདྲ་ཞིག་སྐྲུན་ཡོད།དེས་ན་ཁོང་ཚོས་ཀྱང་རང་ཉིད་འཚོ་བ་དེ་དང་ཁ་བྲལ་མ་ཐག་ཕལ་ཆེར་རང་ཉིད་དང་ར་ཉིད་ཀྱི་ཤེས་ཡོན་གང་ཡོད་པ་དེ་ཚོ་བེད་མེད་ཆགས་སོང་བ་ཞིག་ཏུ་སྙམ་གྱི་ཡོད།དེ་ནི་གཅིག་བྱས་ན་དད་མོས་ཆེ་བའི་བོད་པ་མི་མང་གི་གྲྭ྄་པ་ལོག་མཁན་ལ་ཆད་པ་གཅོད་སྟངས་ཤིག་ཡིན་སྲིད།